
CREATII 


Anotimpuri contemporane (II) 
Vara 


Bianca Șușman 


Introducere 


În luna iunie a acestui an a avut loc cel de-al doilea eveniment al 
unui proiect cultural de mare anvergură — Anotimpuri contemporane. În 
cadrul echipei, Alexandru Ștefan Murariu — coordonatorul și iniţiatorul 
acestui eveniment — a adunat tineri compozitori, interpreţi și muzicologi 
români, care, prin activitatea lor, contribuie la realizarea a patru 
concerte tematice. Principalul obiectiv al proiectului constă în realizarea 
unor compoziţii noi, dedicate Ansamblului Couleurs, asociate în funcţie 
de subiect celor patru anotimpuri de pe parcursul unui an, interpretate 
în cadrul unui eveniment dedicat fiecărui anotimp, la care se adaugă 
publicarea lor și, nu în ultimul rând, analiza acestora în studii de 
muzicologie. 

Portretizarea unor imagini sau personaje în muzică nu reprezintă 
o noutate: de-a lungul etapelor stilistice anterioare, un număr 
semnificativ de compozitori au abordat linia programatică în creaţia 
muzicală. Astfel, tematica proiectului Anotimpuri contemporane a fost 
utilizată de către mari compozitori ai epocilor muzicale anterioare. 
Printre cele mai importante lucrări se enumeră Suite des quatre saisons 
de Jean Baptiste Lully (din cadrul operei Phaëton), Anotimpurile lui 
Vivaldi (un ciclu de patru concerte pentru vioară și orchestră), precum și 
oratoriul cu același nume al lui Joseph Haydn. 

Cel de-al doilea concert, Vara, a fost susținut în data de 15 iunie 
2023, în Studioul de concerte din cadrul Academiei Naţionale de Muzică 
„Gheorghe Dima” din Cluj-Napoca, și a cuprins cinci lucrări, care prin 
conținutul lor muzical și expresiv sugerează întocmai acest anotimp. 
Pornind de la diversitatea tematică a verii, Emanuela Izabela Vieriu, 

Aurelian Bácan, Sebastian Tuná si Áron Tórók-Gyurkó au realizat creatii 
deosebite, care au la bazá idei si subiecte diferite, dar toate specifice 
acestui anotimp. Astfel au luat nastere lucrárile Skopje, La cirese, Delta 
Aquariids II, respectiv Apogée. Repertoriul a fost completat cu un 
fragment din 10 piese pastorale de Aurel Stroe. 

În configurarea parcursului analitic, voi prezenta ideea de 
călătorie ca liant între toate compoziţiile din cadrul concertului Vara, 
fără a omite diversitatea tematică de care a beneficiat. Fiecare lucrare, 
deși asociată unui concept deopotrivă vast și limitat, conţine diverse 
elemente tematice, altele pentru fiecare compoziţie, care sugerează 
anotimpul oferit ca subiect de inspiraţie. De asemenea, voi evidentia 
modalităţile și elementele de limbaj muzical utilizate cu scopul obţinerii 
sugestiilor dorite. 


Skopje — o călătorie pe tărâmul Macedonian 


Lucrarea Emanuelei Izabela Vieriul, 
intitulată Skopje, este o suită tetrapartită 
compusă pentru clarinet, violoncel, vibrafon, 
timpan și pian, inspirată dintr-o călătorie în 
Macedonia, pe care autoarea a efectuat-o în 
luna august a anului trecut. Pe lângă serile 
ploioase si calde, statuile impunătoare, 
gastronomia excelentă sau ospitalitatea 
acestei națiuni, tânăra compozitoare inserează 
în lucrare trimiteri sonore către spațiul 


1 Născută în 1992 la Botoşani, Emanuela Izabela Vieriu s-a format muzical în 
cadrul Liceului De Artă „Ștefan Luchian” din Botoșani, iar mai apoi la 
Universitatea Națională de Arte „George Enescu”, fiind licențiată în Compoziție 
clasică si Dirijat orchestră. A ales sá-si continue studiile pe filiera compoziției, 
obținând în anul 2021 titlul de Doctor în muzică — specializarea Compoziție 
muzică de film. Și-a desfășurat activitatea în mijlocul elevilor, în calitate de 
profesor de armonie și forme muzicale, de dirijor al orchestrei de elevi 
„Nicolae Ursu” din Botoșani și al ansamblului coral „Anima Musicae”. În plus, a 
participat până în prezent la numeroase masterclass-uri și conferințe de 
compoziție (Sabin Păutza, Roland Moser, Bruno Mantovani, Dora Cojocaru 
ș.a.m.d). Compozițiile sale au fost premiate cu numeroase distincții importante 
la festivaluri nationale si internationale, dintre care amintim „TAMTAM 
Festival”- Brașov, Concursul de compoziție „Liviu Comes”- Cluj-Napoca, Oticons 
Film music Competition - Sofia sau Berliner Film Music Competition - Berlin. 

balcanic, precum si o oarecare subiectivitate, prin percepţia personală 
asupra arealului geografic vizitat. În acest sens, autoarea descrie fiecare 
parte ca fiind „o rememorare subiectivă, intimă, a zilelor de vară 
petrecute la Skopje”.1 

Prima parte, Mist over Vardar, înglobează pianul și vibrafonul 
într-un discurs dialogat, fragmentat prin pauze frecvente (ex. 1). La nivel 
ritmic, putem observa o evoluție gradată de la structuri simple, scurte ca 
dimensiuni, la formule ritmice mai complexe, cu valori mai scurte care 
se succed rapid. 


EX. 1 — Mist over Vardar, discurs muzical fragmentat, m. 10-15 


Din punct de vedere al densităţii, discursul se conturează într-o 
formă arcuită: pornind de la câteva măsuri ale vibrafonului, căruia i se 
alătură imediat pianul, cele două instrumente evoluează concomitent 
prin aglomerare sonoră treptată, urmată de o rarefiere lentă. Atât 
sonoritatea, cât și densitatea discursului muzical susțin acest traseu 
boltit, păstrând aceeași formă de configurare și în parametrul dinamic. 

Începând cu măsura 26, remarcăm conturarea unei linii 
melodice principale la pian (mâna stângă), acompaniată prin figuratii 
scurte în treizecișidoimi (la mâna dreaptă) și succesiuni de intervale la 
vibrafon (ex. 2). Figuratiile vor fi reiterate partial și variate ulterior, până 
la sfârșitul părţii, pentru obţinerea unor noi contururi ritmico-melodice. 


Ex. 2 - Mist over Vardar, configurarea liniei melodice principale, m. 27-28 


1 |zabela Emanuela Vieriu, în prezentarea lucrării din caietul program al 
concertului. 

Alexander the Great subliniază încă din incipit, prin ampla 
contributie a timpanului la desfásurarea discursului muzical, caracterul 
neînfricat al unui conducător, extrem de sugestiv pentru alegerea titlului 
programatic (ex. 3). De această dată, clarinetul, timpanul, pianul și 
violoncelul sunt incluse treptat, într-o scriitură aerisită, care oferă 
fiecărui instrument posibilitatea de a ieși în evidenţă. Cu toate acestea, 
elementul definitoriu al acestei părți este scriitura pentru timpan, densă 
și omniprezentă. 

Ex. 3 — Alexander the Great, scriitura densă a timpanului, m. 1-8 


Skopje at night, cea de-a treia parte a suitei, transpune 
auditoriul într-o atmosferă misterioasă, obținută prin dialogul dintre 
violoncel si pian. Desi destul de unitară la nivel dinamic, scriitura este 
mult mai densă, formată pe alocuri din mixturi de intervale sau acorduri 
la pian, însoțite de o melodie cu un ambitus extins la violoncel (ex. 4). 
Sfârșitul părţii aduce cu sine repetarea succesivă a unui scurt motiv, de 
fiecare dată mai simplu, până la disoluția sa (ex. 5). 

Ex. 4 — Skopje at night, structuri intervalice-acordice la pian, melodie cu 
ambitus extins la violoncel, m. 29-35 

Ex. 5 — Skopje at night, repetarea motivului, până în stadiul de disolutie, 
m. 40-47 


Old Bazaar încheie lucrarea printr-un limbaj presărat cu 
sonorități modale, prin utilizarea măsurilor alternative care creează 
asimetrii specifice muzicii culturilor balcanice. Integrarea unor astfel de 
trăsături poate fi justificată prin diversitatea culturilor pe care autoarea 
le-a descoperit în bazarul denumit conform titlului: un mozaic de etnii, 
culori și gusturi. Tema acestei părţi (ex. 6) reapare, după expunerea sa, 
imitată la clarinet și violoncel, în diverse forme. 

Spre final, pianul preia rolul de conducător al discursului 
muzical, accelerând treptat tempo-ul; suita se încheie cu un puternic 
contrast dinamic și de caracter: linia melodică diafană a pianului se 
transformă într-o structură acordică puternică, în registrul grav (ex. 7). 

Ex. 7 — Old Bazaar, contrast dinamic, m. 70-79 

La cirese — despre povestirile lui Creangă 
sau o călătorie înapoi în copilărie 


Compozitorul Aurelian Băcan! ne poartă prin intermediul 
compoziției sale într-o călătorie către lumea copilăriei. Cu siguranţă, 
fiecare dintre noi a auzit sau s-a bucurat de lectura povestirilor lui lon 
Creangă, Amintiri din copilărie. Compoziţia La cireșe are la bază întocmai 
una dintre  istorisirile lui 
Creangă: ciresul buclucaș. În 
plus, ideea de a ilustra prin 
muzică momente din această 
operă literară creează o strânsă 


conexiune cu tematica 
evenimentului. 
Fiind O lucrare 


programatică, limbajul muzical 
urmărește firul narativ al 
poveștii, păstrând cronologia 
acţiunii și accentuând momentul 
în care Nică este urmărit și 
fugărit de mătușa Mărioara prin 
lanul de cânepă. Lucrarea lui 
Aurelian Băcan valorifică 
valenţele descriptive, ilustrative ale muzicii prin diverse tehnici si 
elemente tematice sugestive. Încă din incipit, se conturează un plan 
ostinato ritmico-melodic, care alături de intervenţiile clarinetului cu 


1 Născut în 1985 la Brăila, Aurelian Băcan a studiat clarinetul în cadrul Liceului 
de Artă ,Hariceea Darclée" din Brăila si la Colegiul de Muzică „Sigismund 
Todutá" din Cluj-Napoca. În anul 2004 a devenit student al Academiei 
Naţionale de Muzică „Gheorghe Dima” din Cluj-Napoca, unde a absolvit 
ciclurile de licenţă, masterat și doctorat, ultimul titlu fiind obținut prin 
intermediul tezei „Actul componistic si dinamica sa din perspectiva 
compozitorului interpret — reflecții asupra traseului creator personal". 
Începând cu anul 2006 a făcut parte din mai multe ansambluri și orchestre, 
precum Orchestra română de Tineret, Cvintetul Duende sau Ansamblul de 
Muzică Contemporană adHOC. A obţinut numeroase premii și distincţii la 
concursuri naţionale, precum Concursul de Compoziţie „Liviu Comes”, 
Concursul de Compoziţie „Sigismund Todutá", Concursul Nationale de 
Compoziţie „Majura” ș.a.m.d. În prezent este solo-clarinetist în orchestra 
Filarmonicii de Stat „Transilvania” din Cluj-Napoca și lector universitar doctor 
în cadrul Academiei Naţionale de Muzică „Gheorghe Dima” din Cluj-Napoca. 

figuratii oscilante în șaisprezecimi, creează un cadru ambiental care 
induce auditoriul in atmosfera in care se petrece actiunea (ex. 8). 


Allegro (5-144) 

Ex. 8 — La cirese, plan ostinato, m. 1-3 


Tema îi este atribuită flautului și prezintă un desen melodic 
válurit în registrul acut, pe un ritm simplu, alcătuit dintr-o succesiune de 
pătrimi si optimi (ex. 9). Ulterior, figuratiile de la clarinet trec la un 


dialog între flaut și xilofon, în timp ce instrumentele cu coarde menţin 
cadrul static din incipit. 

Ex. 9 - La cirese, material tematic, m. 4-11 


Discursul muzical evoluează treptat, crescând în densitate si 
dinamică. În măsurile 26-30, această evoluţie este vizibilă prin ambitusul 
din ce în ce mai acut al instrumentelor de suflat, precum și din mersul în 
octave al xilofonului, figuraţiile oscilante de la harpă și tehnica 
bariolajului utilizată pentru vioară și violoncel (ex. 10). 

Ex. 10 — La cirese, evoluție dinamică si de densitate, m. 26-28 

O măsură de pauză întrerupe cursivitatea discursului muzical, 
care continuă într-un tempo lent, fragmentul reprezentând fascinația 
protagonistului odată cu vederea cireșelor coapte. Această scurtă 
secţiune este construită printr-o lungă pedală la violoncel și vioară, 
alături de o linie melodică în octave la flaut, clarinet și harpă, și de o 
serie de acorduri care conţin linia melodică principală, cu rol de suport 
armonic (ex. 11). 

Ex. 11 - La cirese, linie melodică în octave, cu acorduri la vibrafon, 
m. 34-39 

Următoarea secțiune, din nou în tempo rapid, prezintă un nou 
material tematic (ex. 12) care va fi reiterat si variat pe parcursul lucrárii, 
fiind preluat pe rând de instrumente în combinaţii timbrale diverse. Se 
remarcă un nou mers ascendent înspre un punct culminant care 
semnifică cel mai probabil fuga prin lanul de cânepă și în care 
identificăm efecte sonore de tunet sau formule ritmice cu înălțimi 
aproximativ determinate, compozitorul indicând numai sensul melodic 
și inserând indicatia „note aleatorii”. Evoluţia discursului muzical către 
climax poate fi remarcată și prin trecerea (într-un număr de aproximativ 
20 de măsuri) de la nuanţe scăzute (p) la fff. 

Ex. 12 - La cirese, material tematic, m. 49-54 


O nouă idee muzicală importantă apare odată cu măsura 138 la 
instrumentele de suflat și xilofon, transpusă în așa fel încât efectul 
auditiv să creeze mixturi de acorduri, însoţite de un nou plan ostinato pe 
durate scurte și de octave paralele la harpă (ex. 13). 

Ex. 13 - La cirese, idee muzicalá in mixturi de acorduri, m. 138-143 


Măsura 173 aduce o schimbare bruscă de caracter: reapar 
efectele de tunet, alături de sunete lungi în registrul grav si de o nouă 
linie melodică în triolete (la flaut și vioară) în mixturi de secunde mici, 
care conferă pasajului un caracter caraghios, ușor grotesc (ex. 14). 


Ex. 14 - La cirese, linie melodică la distanţă de secundă cu caracter caraghios, 
m. 176-181 


Un alt segment static, în stil ostinato, apare odată cu măsura 
196, unde violoncelului, harpei si percutiei li se adaugă treptat noi 
instrumente, pentru a intensifica atmosfera tensionatá. Toba mare 
devine din ce în ce mai prezentă, prin aglomerarea succesiunii de durate 
și accentuarea lor. Climaxul acestui fragment este reprezentat, după o 
măsură de pauză, de un strigăt puternic (ex. 15). Următoarea secțiune 
se desfășoară din nou în tempo lent, caracterizat de o pulsatie constantă 
în pătrimi la harpă și tobă, și de o linie melodică în mixturi de acorduri la 
celelalte instrumente. 

Ex. 15 - La cirese, intensificarea percutiei, m. 215-224 


Reintoarcerea la tempo-ul rapid, initial, aduce cu sine repetári 
fragmentate ale tuturor materialelor tematice deja expuse, care conduc 
lucrarea către încheiere într-o aglomerare de sonorități, ritmuri, înălțimi 
nedeterminate și combinaţii timbrale. 


Apogee — o călătorie spre sfera științifică 


Aron Tórók-Gyurkó! a propus, 
pentru cel de-al doilea concert al 
evenimentului Anotimpuri contemporane, 
audierea unei lucrări diferite, atât din 
perspectiva sonoritátii, cât si ca modalitate 
de raportare tematică la anotimpul căreia i 
se asociază. Apogee pornește de la entropia 
bioclimatică generată de un exces de 
energie solară, care pătrunde în emisfera 
Pământului pe perioada verii. 

În ciuda faptului că nu este o 
lucrare descriptivă, compoziţia ilustrează 
prin conținutul muzical întocmai ideea de apogeu, prin intensificări 
treptate, repetate, până la un punct culminant, asociat excesului de 
energie, urmat de diferite tipuri de atenuări. De altfel, apogeul este 


1 Născut în 1989 la Cluj-Napoca, Áron Tórók-Gyurkó a învăţat încă din copilărie 
percutia și pianul. Ulterior, a început studiul muzicii pe cont propriu, cu o 
afinitate pentru muzica electronică si pentru sonoritátile ei. Și-a aprofundat 
studiile superioare de compoziţie în cadrul Academiei de Muzică „Gheorghe 
Dima” din Cluj-Napoca, sub îndrumarea profesorilor Adrian Pop, Cornel Táranu 
și Péter Szegó și la Academia de Muzică „Franz Liszt” din Budapesta, unde timp 
de un semestru a descoperit muzica modernă maghiară — si nu numai. A 
obţinut titlul de doctor în muzică prin teza intitulată „Micromorfologia 
discursului muzical. Viziuni contemporane asupra materialului sonor și a 
construcției entităţilor sonore complexe”. În prezent este asistent universitar și 
cadru didactic asociat la Academia Naţională de Muzică „Gheorghe Dima”. 

transpus în muzică prin procese muzicale la nivel micro- si macro-, atât 
în interiorul fiecărui sunet, cât și în mod general, la nivelul întregului 
discurs muzical. 

Sonoritátile compozite, culminate prin impulsuri explozive, 
alături de curbele și duratele specifice de desfășurare care construiesc 
aceste sonorități, creează efecte auditive intense, surprinzătoare, chiar 
șocante. Întreaga lucrare este bazată pe utilizarea la maximum a 
capacităților tehnice ale fiecărui instrument din ansamblu, într-un 
parcurs dinamic oscilant. Autorul abordează diverse tehnici de atac, 
obținând sonorități deosebite, aflate la graniţa între noţiunea de sunet 
și zgomot. 

Obiectivul principal al acestei compoziţii a fost reprezentarea 
modului de desfășurare al unei energii, al unui apogeu climatic. Astfel, 
pe lângă obţinerea unor sonorități deosebite, în construcția cărora s-a 
avut în vedere atât parametrul timbral, cât și cel dinamic, s-a dorit 
evidenţierea excesului de energie din tematica lucrării, prin utilizarea 
diverselor procese muzicale. În acest sens, observăm o paletă vastă de 
tehnici de atac, de nuanţe dinamice și de efecte speciale care, împreună, 
realizează ,apogee" succesive, regăsite atât la nivel micro- (în 
interioritatea unui singur sunet) cât și macro-structural. 

Parcursul către fiecare culminatie este mereu diferit, fie prin 
utilizarea de sonorități și efecte aparte, fie prin modul de pregătire al 
climaxului muzical. Așadar, apar numeroase creșteri și descreșteri în 
proporții diferite, culminatii nepregătite sau nerezolvate si diverse 
combinaţii ale acestora, prin intermediul cărora compozitorul 
accentuează parametrul psiho-acustic, reprezentat de felul în care auzul 
uman percepe fiecare apogeu sonor. 

Indicaţiile dinamice si de atac abudente contrastează cu 
libertatea parametrului melodic, în cadrul căruia autorul permite 
contribuţia interpretilor. Astfel, apar numeroasse momente în care 
înălțimile sunetelor nu sunt determinate, având un iz improvizatoric (ex. 
16). 

EX. 16 — Apogee, înălțimi nedeterminate, m. 129-133 


Utilizarea tehnicilor moderne de creație, pe lângă acționarea de 
clustere la pian cu ajutorul palmei (indicatia con palmo) sau a sunetelor 


80 


Revista MUZICA Nr. 6 / 2023 


cu lemnul arcușului la instrumentele cu coarde (con legno), implică într- 
un scurt fragment si polifonia de repetiţie, o tehnică ce presupune 
suprapunerea mai multor materiale muzicale distincte și repetarea lor 
pe o perioadă determinată de timp, de obicei măsurată în secunde. 
Astfel, începând cu măsura 69 observăm utilizarea tehnicii alături de 
notația specifică: cadrane din linii punctate, săgeți și indicaţii de text (ex. 
17). 

Ex. 17 — Apogée, polifonia de repetiţie, m. 69 


Lucrarea Apogée utilizeazá o diversitate de efecte, de tehnici, 
forme de atac și de elemente dinamice, menite să accentueze energia 
apogeului. Intensitatea crește treptat, printr-o gradatie constantă, iar 
după atingerea culminatiei se atenuează în aceeași formă. La nivelul 
global al lucrării se remarcă o forță evolutivă, care îndreaptă mereu 
discursul către climaxuri puternice. 

Delta Aquariids Il — o călătorie în afara emisferei Pământului 


Compoziţia lui Sebastian Tuná! este inspirată de fenomenul 
astronomic „Delta aquariids", cunoscută ca o ploaie de meteoriti care se 
desfásoará anual, in perioada 14 
iulie - 15 august, apogeul acestui 
fenomen astronomic având loc 
între zilele de 27 iulie - 1 august. 
Conform autorului, compoziţia „își 
propune să ilustreze cu ajutorul 


sunetelor, apogeul activităţii 
fenomenului cosmic”. Astfel, prin 
utilizarea acestui termen, 
descoperim o nouă posibilitate 
(complet întâmplătoare) de 


asociere a lucrărilor: Apogée și 
Delta | Aquariids || împărtăşesc 
conceptul de  culminatie, de 
apogeu, care la rândul său se potrivește tematicii concertului (vara = 
apogeu termic, datorat temperaturilor ridicate înregistrate pe parcursul 
acestui anotimp). 

Lucrarea este compusă pentru flaut, clarinet, harpă și violoncel 
și utilizează morfologia spectralistă ca formă de configurare a discursului 
muzical: materialul melodic se constituie din sunetele armonice și 
inarmonice ale fundamentalelor. Pornind de la patru fundamentale, 
aflate în raport de cluster (do, do diez, re, mi bemol), compozitorul 
creează prin intermediul armonicelor 7-13 ale fiecărei fundamentale, 
structuri acordice și scări melodice specifice. 

Asemeni compoziţiei anterioare, lucrarea Delta aquariids Il 
abundă de termeni de dinamică, de tehnici de atac și de efecte speciale, 


1 Sebastian Emil Tuná și-a început studiile muzicale la Universitatea , Emanuel" 
din Oradea, cu specializarea Pedagogie muzicală. Și-a continuat pregătirea în 
cadrul Academiei Naţionale de Muzică „Gheorghe Dima” din Cluj-Napoca, la 
secția Compoziţie muzicală, unde a absolvit studiile de licenţă și masterat sub 
îndrumarea profesorilor Adrian Pop si Cornel Táranu. Pe parcursul studiilor 
universitare a obţinut numeroase burse de studiu în străinătate, precum și 
premii și distincţii importante la concursuri naţionale și internaționale, dintre 
care amintim „LOGOS” Music Award — Chicago, Concursul de interpretare și 
compoziție „Paul Constantinescu” și Concursul Naţional de Compoziţie 
„România 100”. Creaţia sa se constituie din lucrări pentru instrumente solo, 
lucrări corale, camerale, simfonice și vocal-simfonice. 

abordate într-o manieră ușor diferită. De această dată, structurile 
ritmico-melodice complexe, formate dintr-o aglomerare de sunete cu 
durate scurte, sunt îmbinate cu efecte speciale la unul sau două 
instrumente, precum con legno, whistle tones, glissando în interiorul 
pianului, frullato ș.a.m.d (ex. 18). 


În acest fel, parametrul melodic nu se mai află la latitudinea 
interpretului, ci este determinat de compozitor. Singurul moment de 
improvizație integrală se regăsește în măsura 78 (ex. 19), unde autorul 
indică numai componenţa melodică a acestui fragment, alături de 
indicaţii textuale care să orienteze interpreţii în procesul improvizatoric. 

Ex. 19 — Delta aquariids, moment improvizatoric, m. 78 


Din punct de vedere sonor, utilizarea tehnicilor spectrale de 
creatie genereazá un limbaj muzical cu sonoritáti deosebite. Impreuná 

cu paleta vastá de nuante, de atacuri si efecte, se creeazá un cadru 
expresiv sumbru, pe alocuri misterios. De asemenea, diversitatea 
materialelor ritmico-melodice utilizate, produce contraste expresive 
intre sonoritáti diafane si aglomerári de structuri muzicale. 


10 piese pastorale — reintoarcerea la origini si traditii 


Desi a fost prima lucrare interpretatá in cadrul concertului, vom 
încheia prezentând lucrarea lui Aurel Stroe!, 10 piese pastorale, 
compusă initial, în anul 1979, pentru orgă și clavicord. Cu un discurs 
muzical derivat din muzica 
tradițională românească și a 
altor popoare est-europene, o 
parte a compoziției a fost 
regândită în urmă cu 
aproximativ 15 ani de către 
membrii grupului muzical Trio 
Contraste, pentru a se potrivi 
din punct de vedere timbral 
l formației lor instrumentale: 
i flaut, percuție si pian. Pastorala 
H BP i | CR l| este una dintre piesele 
miniaturale care formează această lucrare, prezentând un peisaj voit 
monoton, pe alocuri arid, însă cu sonorități deosebite, precum cea 
sugerată, a tambalului. 


Pe întreg parcursul lucrării, flautul este instrumentul care 
deţine rolul principal, având un discurs muzical puternic fragmentat, 
într-o manieră inspirată din sistemul ritmic parlando-rubato al 
melodiilor vocale și instrumentale doinite din folclorul românesc. 


1 Aurel Stroe (1932-2008) a fost un compozitor, profesor și muzicolog român. 
Și-a desfășurat activitatea didactică la Universitatea Naţională de Muzică 
București, unde a predat orchestrație și compoziţie. De asemenea, a predat ca 
profesor asociat la Universitatea din Illinois între anii 1985-1986. A susținut 
numeroase conferinţe, prelegeri și comunicări științifice atât în România, cât și 
în străinătate. A primit numeroase distincţii, precum Premiul Academiei 
Române (1974), ordinul Chevalier des Arts et des Lettres (1991), Marele 
Premiu al UCMR (1998) și premiul Herder (2002). Creaţia sa cuprinde lucrări 
din toate genurile muzicale, inclusiv muzică electronică. Este, de asemenea, 
autorul unui volum de muzicologie, intitulat Grădina sunetelor — eseuri despre 
muzică (București, 1991). 

Remarcám un profil melodic oscilant, ornamentat intens, cu o structură 
melodică inițială de hexacord, care se va extinde treptat. Intervenţiile 
flautului sunt adesea imitate variat de pian, cu efect de ecou (ex. 20). 


` = 
Fl. - 5 * G = A i 
é 3 cei ees TL uu : 


z j| 


[3 


comme eco 


é E 
EX 


Pno. p ben chiaro 


Ex. 20 - 10 piese pastorale, imitatie variată la pian, m. 5 


O particularitate aparte a acestei compoziţii este tehnica utilizată 
de ansamblul instrumental pentru obţinerea timbrului de țambal, o altă 
trăsătură care ne îndreaptă cu gândul la folclor. Percutionistul este cel 
care o realizează, prin lovirea corzilor pianului cu bete speciale, pentru 
redarea unor celule ritmice pe un singur sunet, cu rol de pedală, care se 
repetă încontinuu (ex. 21). Cu toate că nu pare ofertantă din punct de 
vedere melodic, succesiunea de treizecișidoimi este dezvoltată prin 
accente și grupări neregulate de durate, care creează dezechilibrul 
specific sistemelor ritmice întâlnite în genurile folclorului românesc. 

Ex. 21 - 10 piese pastorale, sonoritatea tambalului, m. 1 


Desi statică la o primá vedere, Pastorala I a lui Aurel Stroe 
reprezintă o mostră din stilul de creație al compozitorilor români, 
fascinati si preocupați de utilizarea în actul creator a influențelor de 
sorginte folclorică. 

Concluzii 


Proiectul Anotimpuri contemporane s-a bucurat încă de la 
început de succes și de un public numeros. Cel de-al doilea concert, 
Vara, a adus la un loc tineri compozitori, interpreţi și muzicologi români, 
într-o echipă formată din muzicieni tineri și pasionaţi. Skopje, La cirese, 
Apogée si Delta aquariids II, lucrările compuse special pentru acest 
eveniment, au infátisat anotimpul in diverse maniere, printr-o varietate 
de abordári. Prima dintre cele 10 piese pastorale ale lui Aurel Stroe a 
completat cu o altfel de ancorá programaticá acest eveniment, prin 
sonorități ce fac trimitere la folclorul românesc. De la vacantele de vară, 
la amintiri din copilărie și până la fenomene meteorologice și 
bioclimatice, Ansamblul Couleurs ne-a purtat printr-o călătorie muzicală 
fascinantă, expresivă, care s-a bucurat de succes. 

Studiul de față nu își dorește să realizeze un parcurs analitic 
complet, ci are ca scop descrierea acestui proiect atât de important 
pentru muzica contemporană și evidenţierea unora dintre cele mai 
importante particularităţi ale lucrărilor interpretate. 


SUMMARY 


Bianca Șușman 


Contemporary seasons (II) 
Summer 


In June this year, the second event of a large-scale cultural project - 
Contemporary Seasons - took place. The second concert, Summer, was 
held on 15 June 2023, in the Concert Studio of the National Academy of 
Music "Gheorghe Dima" in Cluj-Napoca, and included five works, 
modern and contemporary, which by their musical and expressive 
content suggest exactly this particular season. Based on the thematic 
diversity of summer, Emanuela Izabela Vieriu, Aurelian Bácan, Sebastian 
Tuná and Áron Tórók-Gyurkó have created special works, using different 
ideas and subjects, but all specific to this time of the year. Thus the 
works Skopje, La cirese, Delta Aquariids II and Apogée were born. The 
repertoire was completed with an excerpt from 10 pastoral pieces by 
Aurel Stroe. The idea of travel was a link between all the compositions in 
the Summer concert. Each work, although associated with a concept 
both vast and limited, contains various thematic elements, others for 
each composition, which send us thinking of summer time. 

